Нарадзіўся Міхал Гіль 12 кастрычніка 1958 года ў Паставах. Спачатку актыўна займаўся грамадскай і палітычнай дзейнасцю. Быў адзін з заснавальнікаў партыі Беларуская Сацыял-Дэмакратычная Грамада. Цяпер неяк палітыка адышла на другі план. А засталася толькі грамадска-культурная дзейнасць. Ён з’язўяецца старшынёй раённай арганізацыі ГА „Таварыства беларускай мовы імя Ф. Скарыны”, cтаршынёй праўлення Пастаўскага раённага грамадскага аб’яднання „Экаагратур”, сябрам Беларускай асацыяцыі журналістаў. Рэдагаваў рэгіянальныя часопісы „Нашы карані”, „Барвы”, бюлетэнь НДА „Крэсы Еўропы”. Быў рэдактарам бюлетэня „Краязнаўца Паазер’я”, які ператварыўся ў часопіс „Нашы карані”, і газеты „Сумежжа”. Абіраўся дэпутатам Пастаўскага гарадскога Савета і Пастаўскага раённага Савета дэпутатаў. Васямнаццаць гадоў да 1999 года працаваў у Паставах інжынерам аддзела матэрыяльна-тэхнічнага забеспячэння завода „Беліт” (радыёэлектроніка), некалькі гадоў займаўся агратурыстычнай дзейнасцю, а цяпер большасць часу праводзіць у вёсцы Вярэнькі на Пастаўшчыне, дзе апрацоўвае зямлю і дыхае жывой прыродай. І, вядома ж, займаецца краязнаўствам.